CELEX: 52017PC0161
Language: el
Date: 2017-04-06
Title: Πρόταση EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ για την υπαγωγή της νέας ψυχοτρόπου ουσίας N-(1-φαινυλοπιπεριδιν-4-υλο)-N-φαινυλακρυλαμίδιο (ακρυλοφεντανύλη ) σε μέτρα ελέγχου

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 6.4.2017
            COM(2017) 161 final
            2017/0073(NLE)
            Πρόταση
            EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ
            για την υπαγωγή της νέας ψυχοτρόπου ουσίας N-(1-φαινυλοπιπεριδιν-4-υλο)-N-φαινυλακρυλαμίδιο (ακρυλοφεντανύλη ) σε μέτρα ελέγχου
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ
            
            
               Η απόφαση 2005/387/ΔΕΥ του Συμβουλίου σχετικά με την ανταλλαγή πληροφοριών, την αξιολόγηση κινδύνων και τον έλεγχο νέων ψυχοτρόπων ουσιών
                  1
                προβλέπει διαδικασία τριών σταδίων που μπορεί να οδηγήσει στην υπαγωγή μιας νέας ψυχοτρόπου ουσίας σε μέτρα ελέγχου σε ολόκληρη την Ένωση.
            
            
               Στις 17 Νοεμβρίου 2016, εκδόθηκε κοινή έκθεση του Ευρωπαϊκού Κέντρου Παρακολούθησης Ναρκωτικών και Τοξικομανίας (ΕΚΠΝΤ) και της Ευρωπόλ σύμφωνα με το άρθρο 5 της απόφασης 2005/387/ΔΕΥ του Συμβουλίου. Στις 23 Ιανουαρίου 2017, μετά από αίτημα της Επιτροπής και 11 κρατών μελών και σύμφωνα με το άρθρο 6 παράγραφος 1 της προαναφερθείσας απόφασης του Συμβουλίου, το Συμβούλιο ζήτησε να αξιολογηθούν οι κίνδυνοι που προκύπτουν από τη χρήση, την παραγωγή και την παράνομη διακίνηση της νέας ψυχοτρόπου ουσίας ακρυλοφεντανύλης, η συμμετοχή του οργανωμένου εγκλήματος και οι πιθανές συνέπειες της θέσπισης μέτρων ελέγχου για την εν λόγω ουσία.
            
            
               Οι κίνδυνοι από την ακρυλοφεντανύλη αξιολογήθηκαν από την επιστημονική επιτροπή του ΕΚΠΝΤ, που ενήργησε σύμφωνα με τις διατάξεις του άρθρου 6 παράγραφοι 2, 3 και 4 της απόφασης του Συμβουλίου. Ο πρόεδρος της επιστημονικής επιτροπής υπέβαλε έκθεση αξιολόγησης κινδύνων στην Επιτροπή και στο Συμβούλιο στις 24 Φεβρουαρίου 2017. Τα κυριότερα πορίσματα της αξιολόγησης κινδύνων είναι τα ακόλουθα:
            
            
               –Η ακρυλοφεντανύλη είναι συνθετικό οπιοειδές. Είναι δομικά ανάλογη με τη φαιντανύλη, που είναι ελεγχόμενη ουσία. Η ουσία είναι διαθέσιμη στην Ευρωπαϊκή Ένωση τουλάχιστον από τον Απρίλιο του 2016 και έχει εντοπιστεί σε 6 κράτη μέλη. 
            
            
               –47 περιπτώσεις θανάτων που συνδέονται με την ακρυλοφεντανύλη έχουν αναφερθεί από 3 κράτη μέλη. Σε τουλάχιστον 40 από αυτές η ακρυλοφεντανύλη είχε προκαλέσει τον θάνατο ή φαίνεται ότι είχε συμβάλει σε αυτόν. Επιπλέον, έχουν αναφερθεί περισσότερες από 20 περιπτώσεις οξείας δηλητηρίασης στις οποίες υπάρχει η υπόνοια ότι οφείλονται στην ακρυλοφεντανύλη.
            
            
               Σύμφωνα με το άρθρο 8 παράγραφος 1 της απόφασης 2005/387/ΔΕΥ του Συμβουλίου, εντός έξι εβδομάδων από την ημερομηνία παραλαβής της έκθεσης αξιολόγησης κινδύνων, η Επιτροπή υποβάλλει στο Συμβούλιο είτε πρωτοβουλία για την υπαγωγή της νέας ψυχοτρόπου ουσίας σε μέτρα ελέγχου σε ολόκληρη την Ένωση είτε έκθεση στην οποία εξηγούνται οι απόψεις της σχετικά με τους λόγους για τους οποίους μια τέτοια πρωτοβουλία δεν θεωρείται αναγκαία. Βάσει της απόφασης του Δικαστηρίου της 16ης Απριλίου 2015 στις συνεκδικασθείσες υποθέσεις C-317/13 και C-679/13, πρέπει να γίνει διαβούλευση με το Ευρωπαϊκό Κοινοβούλιο πριν από την έκδοση πράξης βασισμένης στο άρθρο 8 παράγραφος 1 της απόφασης 2005/387/ΔΕΥ του Συμβουλίου. 
            
            
               
                  Με βάση τα πορίσματα της έκθεσης αξιολόγησης κινδύνων, η Επιτροπή θεωρεί ότι συντρέχουν λόγοι για την υπαγωγή της ουσίας αυτής σε μέτρα ελέγχου σε ολόκληρη την Ένωση. Σύμφωνα με την έκθεση αξιολόγησης κινδύνων, η οξεία τοξικότητα της ακρυλοφεντανύλης είναι τέτοια ώστε να μπορεί να προκαλέσει σοβαρές βλάβες στην ανθρώπινη υγεία.
               
            
            
               2.ΣΤΟΧΟΣ ΤΗΣ ΠΡΟΤΑΣΗΣ 
            
            
               
                  Στόχος της παρούσας πρότασης απόφασης του Συμβουλίου είναι να κληθούν τα κράτη μέλη να υπαγάγουν την ουσία ακρυλοφεντανύλη σε μέτρα ελέγχου και ποινικές κυρώσεις βάσει της νομοθεσίας τους, σύμφωνα με τις υποχρεώσεις που υπέχουν δυνάμει της σύμβασης των Ηνωμένων Εθνών περί ψυχοτρόπων ουσιών του 1971.
               
            
            
               2017/0073 (NLE)
            
            
               Πρόταση
            
            
               EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ
            
            
               για την υπαγωγή της νέας ψυχοτρόπου ουσίας N-(1-φαινυλοπιπεριδιν-4-υλο)-N-φαινυλακρυλαμίδιο (ακρυλοφεντανύλη ) σε μέτρα ελέγχου
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, 
            
            
               Έχοντας υπόψη την απόφαση 2005/387/ΔΕΥ του Συμβουλίου, της 10ης Μαΐου 2005, σχετικά με την ανταλλαγή πληροφοριών, την αξιολόγηση κινδύνων και τον έλεγχο νέων ψυχοτρόπων ουσιών
                  2
               , και ιδίως το άρθρο 8 παράγραφος 3,
            
            
               Έχοντας υπόψη τη γνώμη του Ευρωπαϊκού Κοινοβουλίου
                  3
               ,
            
         
         
            
               Έχοντας υπόψη την πρόταση της Ευρωπαϊκής Επιτροπής,
            
            
               Εκτιμώντας τα ακόλουθα:
            
            
               (1)Η έκθεση αξιολόγησης κινδύνων σχετικά με τη νέα ψυχοτρόπο ουσία N-(1-φαινυλοπιπεριδιν-4-υλο)-N-φαινυλακρυλαμίδιο (ακρυλοφεντανύλη) καταρτίστηκε σύμφωνα με το άρθρο 6 της απόφασης 2005/387/ΔΕΥ, στο πλαίσιο ειδικής συνεδρίασης της διευρυμένης επιστημονικής επιτροπής του Ευρωπαϊκού Κέντρου Παρακολούθησης Ναρκωτικών και Τοξικομανίας (ΕΚΠΝΤ), και στη συνέχεια υποβλήθηκε στην Επιτροπή και στο Συμβούλιο, στις 24 Φεβρουαρίου 2017.
            
            
               (2)Η ακρυλοφεντανύλη είναι συνθετικό οπιοειδές. Είναι δομικά ανάλογη της φαιντανύλης, ελεγχόμενη ουσία που χρησιμοποιείται ευρέως στην ιατρική ως συμπλήρωμα της γενικής αναισθησίας κατά τη διάρκεια της χειρουργικής επέμβασης και για την αντιμετώπιση του πόνου. Από τα διαθέσιμα στοιχεία προκύπτει ότι η ακρυλοφεντανύλη είναι ισχυρός και μακρόχρονης διάρκειας παράγοντας ελάττωσης της αισθητικότητας των υποδοχέων του πόνου, ο οποίος δρα στο οπιοειδές σύστημα.
            
            
               (3)Η ακρυλοφεντανύλη είναι διαθέσιμη στην Ευρωπαϊκή Ένωση τουλάχιστον από τον Απρίλιο του 2016 και έχει εντοπιστεί σε 6 κράτη μέλη. Στις περισσότερες περιπτώσεις έχει κατασχεθεί σε υγρή μορφή, αλλά έχουν επίσης εντοπιστεί και άλλες μορφές, όπως δισκία, κόνεις και μία κάψουλα. Οι ποσότητες που έχουν εντοπιστεί είναι σχετικά μικρές. Ωστόσο, θα πρέπει να λαμβάνεται υπόψη η υψηλή δραστικότητα της ουσίας.
            
            
               (4)47 περιπτώσεις θανάτων που συνδέονται με την ακρυλοφεντανύλη έχουν αναφερθεί από 3 κράτη μέλη. Σε τουλάχιστον 40 από αυτές η ακρυλοφεντανύλη είχε προκαλέσει τον θάνατο ή φαίνεται ότι είχε συμβάλει σε αυτόν. Επιπλέον, έχουν αναφερθεί περισσότερες από 20 περιπτώσεις οξείας δηλητηρίασης στις οποίες υπάρχει η υπόνοια ότι οφείλονται στην ακρυλοφεντανύλη.
            
            
               (5)Δεν υπάρχουν πληροφορίες από τις οποίες προκύπτει η συμμετοχή του οργανωμένου εγκλήματος στην παρασκευή, διανομή, παράνομη διακίνηση και προσφορά της ακρυλοφεντανύλης εντός της Ένωσης. Από τα διαθέσιμα δεδομένα προκύπτει ότι το μεγαλύτερο τμήμα της ακρυλοφεντανύλης που κυκλοφορεί στην αγορά στην Ευρώπη έχει παραχθεί από εταιρείες χημικών προϊόντων που εδρεύουν στην Κίνα.
            
            
               (6)Η ακρυλοφεντανύλη πωλείται ως «ερευνητική χημική ουσία», κατά κανόνα σε μορφή σκόνης και έτοιμου προς χρήση ρινικού υγρού ψεκασμού, σε μικρές ποσότητες και σε ποσότητες χονδρικής πώλησης. Περιορισμένες πληροφορίες από κατασχέσεις οδηγούν στο συμπέρασμα ότι η ακρυλοφεντανύλη ενδεχομένως έχει επίσης πωληθεί στην παράνομη αγορά οπιοειδών.
            
            
               (7)Η ακρυλοφεντανύλη δεν περιλαμβάνεται στον κατάλογο των προς έλεγχο ουσιών δυνάμει της ενιαίας σύμβασης των Ηνωμένων Εθνών περί ναρκωτικών του 1961 ή της σύμβασης των Ηνωμένων Εθνών περί ψυχοτρόπων ουσιών του 1971. Η ουσία δεν είναι επί του παρόντος υπό αξιολόγηση από το σύστημα των Ηνωμένων Εθνών.
            
            
               (8)Η ακρυλοφεντανύλη δεν έχει καμία καθιερωμένη ή αναγνωρισμένη ιατρική ή κτηνιατρική χρήση. Εκτός από τη χρήση της στα αναλυτικά υλικά αναφοράς και στην επιστημονική έρευνα με αντικείμενο τη χημική, φαρμακολογική και τοξικολογική δράση της ως αποτέλεσμα της εμφάνισής της στην αγορά ναρκωτικών, δεν υπάρχει καμία ένδειξη ότι χρησιμοποιείται για άλλους σκοπούς.
            
            
               (9)Σύμφωνα με την έκθεση αξιολόγησης κινδύνων, τα διαθέσιμα επιστημονικά στοιχεία σχετικά με την ακρυλοφεντανύλη είναι περιορισμένα και επισημαίνεται ότι απαιτείται περαιτέρω έρευνα. Ωστόσο, από τα διαθέσιμα στοιχεία και πληροφορίες όσον αφορά τους κινδύνους για την υγεία καθώς και τους κοινωνικούς κινδύνους που εγκυμονεί η ακρυλοφεντανύλη προκύπτει ότι είναι επαρκώς αιτιολογημένη η υπαγωγή της σε μέτρα ελέγχου σε ολόκληρη την Ένωση.
            
            
               (10)Δεδομένου ότι μόνον 9 κράτη μέλη ελέγχουν την ακρυλοφεντανύλη μέσω της εθνικής τους νομοθεσίας περί ελέγχου των ναρκωτικών και 2 κράτη μέλη εφαρμόζουν άλλα νομοθετικά μέτρα ελέγχου της, η υπαγωγή της εν λόγω ουσίας σε μέτρα ελέγχου σε ολόκληρη την Ένωση θα συνέβαλλε, αφενός, στην αποφυγή προσκομμάτων κατά τη διασυνοριακή συνεργασία μεταξύ των αρχών επιβολής του νόμου και κατά τη δικαστική συνεργασία και, αφετέρου, στην προστασία από τους κινδύνους που εγκυμονούν η διάθεση και η χρήση της.
            
            
               (11)Η απόφαση 2005/387/ΔΕΥ παρέχει στο Συμβούλιο εκτελεστικές εξουσίες προκειμένου να αντιδρά ταχέως και βάσει εξειδικευμένης γνώσης σε επίπεδο Ένωσης στην εμφάνιση νέων ψυχοτρόπων ουσιών που εντοπίζονται και αναφέρονται από τα κράτη μέλη, με υπαγωγή των ουσιών αυτών σε μέτρα ελέγχου σε ολόκληρη την Ένωση. Δεδομένου ότι συντρέχουν οι προϋποθέσεις και έχει τηρηθεί η διαδικασία για την ενεργοποίηση της άσκησης των ως άνω εκτελεστικών εξουσιών, θα πρέπει να εκδοθεί εκτελεστική απόφαση για την υπαγωγή της ακρυλοφεντανύλης σε μέτρα ελέγχου σε ολόκληρη την Ένωση.
            
            
               (12)Η Δανία δεσμεύεται από την απόφαση 2005/387/ΔΕΥ και, ως εκ τούτου, συμμετέχει στην έκδοση και στην εφαρμογή της παρούσας απόφασης, με την οποία εφαρμόζεται η απόφαση 2005/387/ΔΕΥ.
            
            
               (13)Η Ιρλανδία δεσμεύεται από την απόφαση 2005/387/ΔΕΥ και, ως εκ τούτου, συμμετέχει στην έκδοση και στην εφαρμογή της παρούσας απόφασης, με την οποία εφαρμόζεται η απόφαση 2005/387/ΔΕΥ.
            
            
               (14)Το Ηνωμένο Βασίλειο δεν δεσμεύεται από την απόφαση 2005/387/ΔΕΥ και, κατά συνέπεια, δεν συμμετέχει στην έκδοση της παρούσας απόφασης, με την οποία εφαρμόζεται η απόφαση 2005/387/ΔΕΥ, όπως εξάλλου δεν δεσμεύεται από αυτήν ούτε υπόκειται στην εφαρμογή της,
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: 
            
            
               Άρθρο 1
            
            
               Η νέα ψυχοτρόπος ουσία N-(1-φαινυλοπιπεριδιν-4-υλο)-N-φαινυλακρυλαμίδιο (ακρυλοφεντανύλη ) υπάγεται σε μέτρα ελέγχου στο σύνολο της Ένωσης.
            
            
               Άρθρο 2
            
         
         
            
               Το αργότερο [εντός ενός έτους από την ημερομηνία δημοσίευσης της παρούσας απόφασης], τα κράτη μέλη λαμβάνουν τα αναγκαία μέτρα, σύμφωνα με την εθνική τους νομοθεσία, για την υπαγωγή της νέας ψυχοδραστικής ουσίας που αναφέρεται στο άρθρο 1 σε μέτρα ελέγχου και ποινικές κυρώσεις, βάσει της νομοθεσίας τους, σύμφωνα με τις υποχρεώσεις τους δυνάμει της σύμβασης των Ηνωμένων Εθνών του 1971 περί ψυχοτρόπων ουσιών.
            
            
            
               Η παρούσα απόφαση εφαρμόζεται σύμφωνα με τις Συνθήκες.
            
            
            
            
               Βρυξέλλες,
            
            
               
                     Για το Συμβούλιο
               
               
                     Ο Πρόεδρος
               
            
         
         
            
                  
                     (1)
                  ΕΕ L 127 της 20.5.2005, σ. 32.
               
               
                  
                     (2)
                  ΕΕ L 127 της 20.5.2005, σ. 32.
               
               
                  
                     (3)
                  ΕΕ C  της , σ. .